  Майя Бывальцева Удмуртиысь сюресчиос Кияса ёросысь выль сюреслэсь нырысетӥ люкетсэ лэсьтон ужъёсты йылпумъязы. Азьланяз со ёрос центрез Лутоха, Сабанчи, Калашур но Выль Тӥгырмен гуртъёсын герӟалоз. Ужъёсты нуэ «Удмуртавтодор» кун предприятилэн Пичи Пургаысь ёзэтэз, ивортэ предприятилэн пресс-службаез. Пусъёмы, выль трассаез лэсьтыны луиз «Гурт сюресъёс» федерал программа чотын. 2011-тӥ арысен 2015-тӥ арозь улосвылын 215 иськем пала трассаос лэсьтэмын. Солы луыса 91 улон интыосы транспорт котькыӵе вакытэ вуыны быгатэ. 2016-тӥ арын сюресчиос 9 объектъёсты выльдыны но лэсьтыны малпало. Ужъёслэн огъя дунзы 441 миллион 700 сюрс манет, со пӧлысь 60 процент палаез — федерал коньдэтысь. Киясаысь Лутохаозь сюреслэсь нырысетӥ люкетсэ чакламлэсь кӧня ке вазьгес вуттыны кылдӥз. Али сюресчиос Лутоха-Калашур но Калашур-Выль Тӥгырмен люкетъёсаз ужъёсты азьланьто. Предприятилэн ивортэмезъя, выльдэм сюреслэн кузьдалаез 5,14 иськем луиз. Со сяна, отын ву кошкон 3 гумыос пуктӥзы, сюрес урдсысь бамалъёсы турын кизьыса юнматӥзы, трасса пумын автобуслы павильон лэсьтӥзы. «Транспортэн мынон-ветлонэз кышкыттэмлыко карон понна сюрес пусъёсты воштӥзы, сюреслэн 582 метр кузьда люкетаз бордюр пуктылӥзы», — пусйизы «Удмуртавтодорын». Тупанкылъя вань ужъёсты быдэстыны кулэ 2016-тӥ арын 16-тӥ куарусёнлы. Тегъёс: Авто Удмуртия сюресъёс гуртсюресъёс Кияса  